Klag van huishoudelike geweld lei tot vuurwapenvondsFoto: SAPD ŉ Klag van huishoudelike geweld in Vanderbijlpark, Gauteng, het die polisie na ŉ klein arsenaal vuurwapens gelei. Polisiebeamptes is Donderdagoggend na die huis gestuur om op ŉ klag van huishoudelike geweld te reageer, het brig. Mathapelo Peters, polisiewoordvoerder, gesê. “Terwyl die polisiebeamptes in die huis was, het hulle onraad gemerk wat gelei het tot die ontdekking van 43 vuurwapens en ongeveer 2 000 patrone. Van die vuurwapens en ammunisie was in houers versteek.” Peters het bevestig ŉ 31-jarige man is sedertdien in hegtenis geneem nadat hy nie voldoende antwoorde of bewyse kon lewer in verband met die vonds nie. “Daar is ook nie behoorlike dokumentasie gelewer om die berging van wapens te staaf nie.” Die vuurwapens sluit aanvalsgewere, haelgewere en pistole in. Volgens Peters word daar reeds ondersoek ingestel om vas te stel waar die vuurwapens en ammunisie vandaan kom en of dit moontlik gebruik is in die uitvoering van misdaad. Die verdagtes sal binnekort in die Vanderbijlpark-landdroshof verskyn op aanklag van die besit van ongelisensieerde vuurwapens en ammunisie.